หุ้นยุโรปร่วงยกแผง-จีนปิดลบ 28 จุด วิตกยอดป่วยโควิดพุ่ง สงครามการค้าตึงเครียด
หุ้นยุโรปร่วงยกแผง-จีนปิดลบ 28 จุด วิตกยอดป่วยโควิดพุ่ง สงครามการค้าตึงเครียด
หุ้นยุโรปร่วงยกแผง-จีนปิดลบ 28 จุด วิตกยอดป่วยโควิดพุ่ง สงครามการค้าตึงเครียด
14 ก.ค. 2563

ผู้สื่อข่าวรายงานว่า ตลาดหุ้นยุโรปปรับตัวลงในช่วงเปิดตลาดวันนี้ โดยได้รับแรงกดดันจากความกังวลเกี่ยวกับสถานการณ์การแพร่ระบาดของโควิด-19 ประกอบกับความสัมพันธ์ระหว่างจีนกับสหรัฐที่กลับมาตึงเครียดขึ้นอีก
ทั้งนี้ ดัชนี Stoxx Europe 600 ลดลง 4.28 จุด หรือ -1.16% แตะที่ระดับ 366.22 จุด ด้าน ดัชนี CAC-40 ตลาดหุ้นฝรั่งเศสเปิดวันนี้ที่ 4,990.48 จุด ลดลง 65.75 จุด, -1.30% ดัชนี DAX ตลาดหุ้นเยอรมนีเปิดที่ 12,642.23 จุด ลดลง 157.74 จุด, -1.23%
โดยวันนี้ สำนักงานสถิติแห่งชาติอังกฤษรายงานผลิตภัณฑ์มวลรวมภายในประเทศ (GDP) ขยายตัว 1.8% ในเดือนพ.ค. ซึ่งดีดขึ้นเพียงเล็กน้อยเมื่อเทียบกับเดือนเม.ย. และต่ำกว่าที่นักวิเคราะห์คาดการณ์ว่าจะขยายตัวถึง 5.5%
ขณะที่การผลิตภาคอุตสาหกรรมเดือนพ.ค. เพิ่มขึ้น 6.0% เมื่อเทียบกับเดือนก่อนหน้า ซึ่งน้อยกว่าที่นักวิเคราะห์คาดกว่าจะเพิ่มขึ้น 6.5% อย่างไรก็ดี ผลผลิตภาคการผลิตเดือนพ.ค. เพิ่มขึ้น 8.4% ดีกว่าที่นักเศรษฐศาสตร์คาดการณ์ไว้ว่าจะเพิ่มขึ้น 7.8%
ด้าน ดัชนีเซี่ยงไฮ้คอมโพสิตตลาดหุ้นจีนปิดลบในวันนี้ เนื่องจากนักลงทุนเทขายทำกำไรหลังจากตลาดพุ่งขึ้นอย่างแข็งแกร่งในช่วงที่ผ่านมา นอกจากนี้ ตลาดยังได้รับแรงกดดันจากความไม่แน่นอนเกี่ยวกับแนวโน้มเศรษฐกิจจีน รวมทั้งความกังวลเกี่ยวกับความสัมพันธ์อันตึงเครียดระหว่างจีนและสหรัฐ
สำนักข่าวซินหัวรายงานว่า ดัชนีเซี่ยงไฮ้คอมโพสิตปิดลบ 28.67 จุด หรือ -0.83% แตะที่ 3,414.62 จุด
โดยตลาดหุ้นจีนปิดในแดนลบ แม้ทางการจีนเปิดเผยยอดส่งออกที่ดีเกินคาดในเดือนมิ.ย. อันเป็นผลมาจาการที่ประเทศต่างๆ เริ่มเปิดเศรษฐกิจ
สำนักงานศุลกากรจีน (GAC) รายงานในวันนี้ว่า ยอดส่งออกเดือนมิ.ย.ปรับตัวขึ้น 4.3% ขณะที่ยอดนำเข้าเพิ่มขึ้น 6.2% เมื่อเทียบเป็นรายปี
ทั้งนี้ ยอดส่งออกและนำเข้าของจีนซึ่งคำนวณในรูปสกุลเงินหยวนนั้น ดีดตัวขึ้นในเดือนมิ.ย. โดยได้แรงหนุนจากการที่รัฐบาลผ่อนคลายความเข้มงวดในการใช้มาตรการล็อกดาวน์ และจากการที่ประเทศอื่นๆ เริ่มเปิดเศรษฐกิจ